**Előterjesztés**

**Körmend Város Önkormányzata Képviselő-testületének 2018. december 19 -i ülésére**

**Tárgy**: Beszámoló a Körmend és Mikrotérsége Köznevelési Intézményfenntartó Társulás 2018. évi tevékenységéről

Tisztelt Képviselő-testület!

A Körmend és Mikrotérsége Köznevelési Intézményfenntartó Társulás (a továbbiakban Társulás) társulási megállapodásának 14. pontja alapján minden társult Önkormányzat évente legalább egy alkalommal napirendjére tűzi a Társulás munkájáról elkészített beszámoló megtárgyalását.

A Társulás Tanácsa az idei évben 5 ülést tartott, melyekről az beszámolót kívánom ismertetni:

Körmend és Mikrotérsége Köznevelési Intézményfenntartó Társulás 2018. évi költségvetési terve:

A feladatellátásban 2017-hez képest nem történt változás. 2018 évelején az óvodai ellátás vonatkozásában a Körmendi telephelyeken 17 csoport, Molnaszecsődön és Egyházashollóson 1-1 csoport működött. A bölcsődei ellátás Körmenden történt.

A központi költségvetésből a működési célú támogatást Körmend Város Önkormányzata kapta, amelyet továbbadott a Társulásnak. A központi támogatás tartalmazta a járulékok 22 %-ról 19,5 %-ra történő csökkenését és a segítők vonatkozásában a szakmai bérminimumra történő emelését, valamint a 10 %-os kiegészítés forrásváltozását. A saját bevételek döntő részben az étkezési térítésből származtak. Mivel az ingyenesen étkezők köre évről évre bővül a jogszabályi lehetőségek miatt, ezért ez a bevételi forrás csökkenő tendenciát mutat.

A Társulás esetében az előirányzatok növelésére volt szükség a bérkompenzáció és a szociális ágazati összevont pótlékok miatt. A 2017. évi maradvány összegével nőtt a dologi kiadások előirányzata.
Az Óvoda esetében az előirányzatokat szintúgy a bérkompenzáció és a szociális ágazati összevont pótlék, valamint a 2017. évi maradvány növelte a személyi juttatások és járulékai sorokon.

A Körmend és Mikrotérsége Köznevelési Intézményfenntartó Társulás Tanácsa május elején úgy döntött, hogy az általa fenntartott Dr. Batthyányné Coreth Mária Óvoda és Bölcsőde intézmény átszervezését, az erre vonatkozó eljárást elindítja.

Az átszervezés oka az volt, hogy az Egyházashollós Község Önkormányzat Képviselő-testülete 2018. február 12-i ülésén úgy határozott, hogy a Dr. Batthyányné Coreth Mária Óvoda és Bölcsőde óvodai Egyházashollósi Tagóvodáját 2018. szeptember 1-étől kezdődően nem a Körmend és Mikrotérsége Köznevelési Intézményfenntartó Társulás keretein belül kívánja tagintézményként fenntartani, ezért kezdeményezte a Társulás előtt a Dr. Batthyányné Coreth Mária Óvoda és Bölcsőde akkénti átszervezését, hogy abból kiváljon az Egyházashollósi Tagóvoda 2018. szeptember 1-i hatállyal.

A Társulás az átszervezés feltételéül szabta azt, hogy 2018. május 31-ig Egyházashollós Község Önkormányzata és a Dr. Batthyányné Coreth Mária Óvoda és Bölcsőde megállapodást kössön egymással és az egyházashollósi tagóvodában dolgozó közalkalmazottakkal (óvónők, dada) a közalkalmazottak áthelyezéssel történő továbbfoglalkoztatásáról 2018. szeptember 1-i hatállyal.

A Társulási Tanács felhatalmazta a Tanács elnökét az átszervezés előkészítéséhez szükséges intézkedések megtételére, vélemények kikérésére azzal, hogy 2018. május 31-ig az átszervezéssel kapcsolatos döntési javaslatot a szükséges véleményekkel és a közalkalmazottak áthelyezéssel történő továbbfoglalkoztatásáról szóló háromoldalú megállapodásokkal együtt a Társulási Tanács elé kell terjeszteni.

Dr. Batthyányné Coreth Mária Óvoda és Bölcsőde **további** átszervezése azért vált indokolttá, mert az óvodai beíratás tapasztalataiból megállapítható volt, hogy eggyel kevesebb óvodai csoport indítására van szükség 2018. szeptember 1-étől.

Dr. Batthyányné Coreth Mária Óvoda és Bölcsőde 19 óvodai csoportszámának 18 csoportszámra való csökkentése miatt az intézmény átszervezésének eljárását el kellett indítani. A Dr. Batthyányné Coreth Mária Óvoda és Bölcsődében alkalmazotti közössége, nevelő-testülete, valamint a Szülői Szervezetek is éltek véleményezési jogukkal, a kialakított vélemények szerint az átszervezést elfogadták, tudomásul vették.

Körmend és Mikrotérsége Köznevelési Intézményfenntartó Társulás Tanácsa a fenti előzmények alapján a Dr. Batthyányné Coreth Mária Óvoda és Bölcsőde intézmény átszervezését jóváhagyta.

Napirendek között szerepelt továbbá a Dr. Batthyányné Coreth Mária Óvoda és Bölcsőde beszámolója. A beszámoló részletes és számszerű adatokkal képet nyújtott a fenntartó számára az óvoda működéséről.A beszámolóban részletes kifejtést találtunk az óvodai nevelési munka különböző tevékenységi területeiről, a rendelkezésre álló személyi és tárgyi feltételekről, az intézmény kapcsolatrendszeréről.

A Társulás 2017. évi zárszámadásának megtárgyalásakor az előterjesztés tartalmazta a Mikrotérségi Társulás és a fenntartásában működő Óvoda és Bölcsőde 2017. évre vonatkozó pénzügyi beszámoló adatait, külön kiemelve a nagyobb összegű dologi kiadásokat.

2017. évben a biztonságos működés feltételei adottak voltak, rendkívüli pénzügyi esemény nem történt. A beszámolót a Magyar Államkincstár a KGR rendszerben jóváhagyta.

2018. évi előirányzat és költségvetési határozat módosítására volt szükség Társulás esetében az előirányzatokat növelése indokolt volt a bérkompenzáció és a szociális ágazati összevont pótlékok miatt. A 2017. évi maradvány összegével nőtt a dologi kiadások előirányzata.
Az Óvoda esetében az előirányzatokat szintúgy a bérkompenzáció és a szociális ágazati összevont pótlék valamint a 2017. évi maradvány növelte a személyi juttatások és járulékai sorokon.

A Társulás július hónapban döntött a költségvetés módosításáról akként, hogy a Dr. Batthyányné Coreth Mária Óvoda és Bölcsőde alkalmazottainak létszámát 3 fővel csökkentette arra való tekintettel, hogy a gyermekek létszáma is csökkent mind az óvodákban, mind pedig a bölcsődében.

Tárgyév szeptemberében a 2018. évi előirányzat és költségvetési határozat módosítására volt szükség a bevételi oldalon az előirányzatok növelése szükségessé vált Körmend és Magyarszecsőd Önkormányzata által átadott támogatások összegével, illetve bölcsődei működtetésre átvett normatív támogatás, a bérkompenzáció és az ágazati pótlék emelkedése miatt. Csökkenés a normatíva elvonás következtében jelentkezett. Kiadási oldalon az irányítószervi támogatás előirányzata változott.
Az Óvoda esetében a Magyarszecsődtől átvett támogatás összegével nőtt a dologi előirányzat és ezzel párhuzamosan az irányító szervi finanszírozás.

A bérkompenzáció és az ágazati pótlék a személyi juttatások és járulékok előirányzatát növelte.

Év közben Nádasd, Daraboshegy, Halogy, Hegyháthodász, Hegyhátsál és Csákánydoroszló Községek Önkormányzatai jelezték, hogy csatlakozni kívánnak a Társuláshoz a bölcsődei feladatellátás tekintetében. A csatlakozást a Társulás elfogadta. Sajnos többszöri jelzés ellenére is még nem minden társult tag írta alá a csatlakozás törzskönyvi nyilvántartáson való átvezetéséhez szükséges iratokat, ez visszatérő probléma, amire megoldást kell találni.

Kérem a Tisztelt Képviselő Testületet, hogy az alábbi határozati javaslatot elfogadni szíveskedjen.

**HATÁROZATI JAVASLAT**

Körmend Város Önkormányzatának Képviselő-testülete úgy dönt, hogy a Körmend és Mikrotérsége Köznevelési Intézményfenntartó Társulás 2018. évi tevékenységéről szóló beszámolót elfogadja.

Körmend, 2018. december 05.

 **Bebes István**

 **polgármester**